Nandi (zulu)

Nandi (s. n. 1776 – k. 1837) oli zulujen kuuluisan kuninkaan ja Zuluvaltakunnan perustaneen Shaka Zulun äiti. Hänellä oli vaikutusvaltainen asema myös valtakunnan hallinnossa.

Elämäkerta
Nandi syntyi vuoden 1776 paikkeilla langenien klaanin hallitsijaperheeseen. Langenien alueet sijaitsivat zulujen klaanin ja heidän hallitsijansa Jaman alueista etelään. Nandi sai pojan Jaman poika Senzangakhonan kanssa ja avioitui jonkin aikaa myöhemmin. Poika tuli tunnetuksi Shaka Zuluna, Zuluvaltakunnan perustajana.

Shakaan on jälkimaineensa takia liitetty monia erilaisia legendoja, jotka koskevat hänen kauttaan myös hänen äitiään. Nandin tarinassa voikin olla hankalaa erotella legendaa todellisesta historiasta. Esimerkiksi usein kerrotun mutta todennäköisesti paikkaansa pitämättömän tarinan mukaan Shaka olisi saanut nimensä kovakuoriaista tarkoittavasta sanasta itshaka. Nandin sanotaan raskautensa aikana kärsineen vatsakivuista. Kun raskautta ei tajuttu, luultiin vatsakipujen johtuvan kovakuoriaisista, joista nimi olisi sitten tarinan mukaan johdettu. Nykytutkimuksen perusteella Shakaa ei kuitenkaan omana aikanaan edes tunnettu Shakan nimellä, vaan häneen viitattiin isänsä antamalla nimellä Sigidi Omnyama, eli vapaasti kääntäen "musta miljoona".

Nandin avioliitto Senzangakhonan kanssa lienee historiallinen tosiasia. Hän on muuttanut Senzangakhonan kotiin hänen aikaisemman vaimonsa Mkabin luo. Sittempään tarinaan liittyy jälleen nykyisin epätotena pidetty jakso. Shakan ja hänen äitinsä sanotaan joutuneen vainottuna pakenemaan kotoaan ja etsimään turvapaikkaa eri tahoilta. Nykyisin tämä tarinan kohta on tulkittu tavaksi pönkittää Shakan sankarimyyttiä. Joka tapauksessa Shaka tosiaan lähti kotoaan jossakin vaiheessa ja vietti aikaa äitinsä klaanin langenien kanssa päätyen edelleen Mthethwan hoviin. Nandi on tänä aikana todennäköisimmin pysytellyt zulujen hovissa. Sittemmin Shakan noustessa zulujen hallitsijaksi hän alkoi alistaa muita klaaneja ja loi näin Zuluvaltakunnan. Nandilla oli ilmeisesti läheiset välit poikaansa vielä tällöin. Joskus Shakan on sanottu vainonneen langeneja, koska he olivat häntä lapsena kiusanneet. Tämäkin yksityiskohta on nykyisin ymmärretty tekaistuksi. Langenit alistettiin zuluille, mutta heitä ei hävitetty tyystin.

Nandi oli vastuussa Shakan kotitilasta vastaperustetussa uudessa pääkaupungissa KwaBulawayossa ja komensi zulujen iziYendanen rykmenttiä (impi). Häntä on kuvailtu joskus aggressiiviseksi ja lyhytpinnaiseksi. Tämäkin saattaa tosin olla myöhempää vääristelyä. Hänen nimensä Nandi tarkoittaa vapaasti kääntäen suomeksi lempeää. Poikansa Shakan ohella hänellä oli Nonceba-niminen tytär. Nandi sairastui vatsatautiin vuonna 1827. Pääkaupungissa oli tuolloin yksi ensimmäisistä Shakan johtamien zulujen kanssa tekemisissä olleista eurooppalaisista, luutnantti James King. King osasi antaa hoitoa Nandille. Tauti ei kuitenkaan parantunut täysin ja Nandi kuoli lokakuussa 1837. Zulut viettivät perinteen mukaisen suruajan, jonka aikana ei esimerkiksi istutettu viljaa. Nandi haudattiin Eshoween lähellä zulujen kuninkaiden hautapaikkaa Emakhosinissa. Shaka Zulu itse tuli puoliveljiensä Dinganen ja Mbophan murhaamaksi seuraavana vuonna.

Lähteet

Zulut
Vuonna 1776 syntyneet
Vuonna 1837 kuolleet